नई दिल्‍ली: महेंद्र सिंह धोनी ने ताबड़तोड़ बल्लेबाज के रूप में नाम कमाया है. एक फिनिशर के रूप में धोनी की जितनी तारीफ की जाए, कम है. धोनी अपने पहले एकदिवसीय मैच सिर्फ एक गेंद खेल पाए थे और कोई भी रन नहीं बना पाए थे, लेकिन समय के साथ-साथ धोनी सभी गेंदबाज़ों को धोते हुए नजर आए. जब-जब तेज रन की जरुरत पड़ी, धोनी मैदान में उतरे हैं. 4 सितंबर 2005 को ज़िम्बाव्बे के खिलाफ वनडे मैच में धोनी ने फिनिशर के रूप में अपना असली रूप दिखाया. 251 रन के विजय लक्ष्य का पीछा करते हुए भारत ने जब सिर्फ 91 रन पर पांच विकेट गवां दिए थे, तब धोनी बल्लेबाजी करने आए. धोनी जब बल्लेबाजी करने आए तब भारत को मैच जीतने के लिए 154 गेंदों में 160 रन की ज़रूरत थी. आखिरी दस ओवर में भारत को जीतने के लिए 68 रन की जरूरत थी. धोनी ने छक्का लगाते हुए भारत को जीत दिलवाई थी. 11 गेंद शेष रहते भारत ने यह मैच जीत लिया था और धोनी 67 रन पर नाबाद थे. 31 अक्टूबर 2005 को श्रीलंका के खिलाफ तीसरे वनडे मैच में धोनी ने तीसरे स्थान पर बल्लेबाजी करते हुए शानदार 183 रन की नाबाद पारी खेली. धोनी ने भारत को छह विकेट से जीत दिलाई और वर्ल्ड रिकॉर्ड भी कायम किया.